
TRESTNÝ ROZKAZ V MENE SLOVENSKEJ REPUBLIKY Okresný súd Prievidza samosudcom Mgr. Radoslavom Smatanom, PhD. vydáva podľa § 353 ods. 1 Trestného poriadku s poukazom na § 241 ods. 1 písm. j/ Trestného poriadku trestnýrozkaz: Obvinený A. B., nar. XX.XX.XXXX v C., trvale bytom C., D. XXX/X, slobodný, t.č. v ÚVV Ilava, je v i n n ý, ž e : pod vplyvom omamnej látky cannabis dňa 13.07.2025 v čase približne o 19:00 hod. v Partizánskom, v bytovom dome nachádzajúcom sa na ulici D. E. XXX/X, na prízemí najskôr jedenkrát silno kopol do vchodových dverí na byte poškodenej F. G. a následne, po tom ako poškodená otvorila vchodové dvere svojho bytu, začal obvinený, ktorý stál pred jej dverami na poškodenú kričať, pľuť na ňu a fyzicky ju napadol tak, že ju opakovane udieral päsťami oboch rúk, pričom ju udrel do pravého ramena, do hrude, na pravé líce, v dôsledku čoho vypadla poškodenej umelá korunka zuba, počas tohto konania sa obvinený poškodenej F. G. opakovane vyhrážal, že ju zabije, následne dňa 14.07.2025 v čase o 18:47 hod., počas toho, ako sa poškodená F. G. nachádzala v práci, a to v obci H., v zariadení pre seniorov "IRIS", jej obvinený zatelefonoval z telefónneho čísla XXXXXXXXXX na jej mobil, a keď poškodená zdvihla hovor, obvinený sa jej vyhrážal, že ju zabije a že zabije aj jej psa, čím obvinený svojim konaním vzbudil u poškodenej F. G. dôvodnú obavu o jej život a zdravie, že svoje vyhrážky naplní a spôsobil jej zranenie, a to zmliaždenie hrudnej steny vľavo, ktoré zranenie si vyžiadalo lekárske ošetrenie, bez sťaženia obvyklého spôsobu života poškodenej, teda: inému sa vyhrážal smrťou takým spôsobom, že to mohlo vzbudiť dôvodnú obavu a čin spáchal závažnejším spôsobom konania - násilím, čímspáchal: prečin nebezpečného vyhrážania podľa § 360 ods. 1, ods. 2 písm. a/ Trestného zákona s poukazom na § 138 písm. d/ Trestného zákona v spojení s § 122 ods. 7, ods. 10 Trestného zákona. rozhodol: Podľa § 360 ods. 2 Trestného zákona s použitím § 38 ods. 2 Trestného zákona, § 36 písm. l/ Trestného zákona, § 37 písm. m/ Trestného zákona, na trest odňatia slobody v trvaní 9 (deväť) mesiacov nepodmienečne.
Podľa § 48 ods. 2 písm. b/ Trestného zákona sa obvinený na výkon trestu odňatia slobody zaraďuje do ústavu na výkon trestu odňatia slobody so stredným stupňom stráženia. Podľa § 73 ods. 2 písm. c/, § 74 ods. 1 tretia veta Trestného zákona súd obvinenému ukladá ochranné protitoxikomanické liečenie ústavnou formou. Podľa § 287 ods. 1, ods. 2 Trestného poriadku súd obvinenému ukladá povinnosť nahradiť poškodenej spoločnosti Všeobecná zdravotná poisťovňa, a. s., pobočka Trenčín, Partizánska 2315, 911 01 Trenčín, IČO: 35937874 škodu v celkovej výške 91,21 €. Poučenie: Obvinený a osoby, ktoré sú oprávnené podať v jeho prospech odvolanie, ako aj prokurátor môžu podať proti trestnému rozkazu odpor. Odpor sa podáva na súde, ktorý trestný rozkaz vydal, a to do ôsmich dní od jeho doručenia. Osobám, ktoré môžu podať odvolanie v prospech obvineného, okrem prokurátora, sa lehota končí tým dňom ako obvinenému. Ak sa trestný rozkaz doručuje obvinenému a aj jeho obhajcovi, plynie lehota od toho doručenia, ktoré bolo vykonané neskôr. Na vrátenie lehoty sa primerane použije ustanovenie § 64 Trestného poriadku. Proti výroku o náhrade škody, ktorým bola priznaná náhrada škody, môže poškodený podať odpor. Ak poškodený odpor podal, trestný rozkaz sa ruší vo výroku o náhrade škody. Samosudca odkáže uznesením poškodeného na civilný proces, prípadne na konanie pred iným príslušným orgánom. Rovnako sa postupuje aj vtedy, ak odpor proti výroku o náhrade škody podá iná oprávnená osoba. Ak proti trestnému rozkazu podala oprávnená osoba podľa odseku 1 v lehote odpor, samosudca rozhodne podľa § 241 ods. 1 písm. j/ o prijatí obžaloby a nariadi vo veci hlavné pojednávanie; pri prejednávaní veci na hlavnom pojednávaní nie je samosudca viazaný právnou kvalifikáciou ani druhom a výmerou trestu obsiahnutými v trestnom rozkaze. Inak sa trestný rozkaz stane právoplatným a vykonateľným podľa § 356. Proti výroku, ktorým bolo uložené ochranné opatrenie, môže zúčastnená osoba podať odpor. Odpor sa podáva na súde, ktorý trestný rozkaz vydal, a to do ôsmich dní od jeho doručenia. Ak zúčastnená osoba podala odpor a nie je dôvod na postup podľa ods. 3, prejedná samosudca návrh na uloženie ochranného opatrenia na verejnom zasadnutí. Ak samosudca po doručení odporu nenariadi hlavné pojednávanie z dôvodu, že odpor bol podaný neoprávnenou osobou, oneskorene, odmietne odpor uznesením. Proti tomuto uzneseniu je prípustná sťažnosť, ktorá má odkladný účinok. Obvinený a osoby, ktoré sú oprávnené podať v jeho prospech odvolanie, poškodený, zúčastnená osoba ako aj prokurátor sa môžu výslovným vyhlásením vzdať práva podať odpor a okrem poškodeného môžu výslovným vyhlásením vziať podaný odpor späť, a to až dovtedy, kým prokurátor neprednesie na hlavnom pojednávaní obžalobu, po tomto vyhlásení už nemôžu odpor podať. Osoba, ktorá je oprávnená podať v prospech obvineného odvolanie, môže vziať podaný odpor späť len s jeho výslovným súhlasom. Vzatie odporu späť, ak niet prekážok, vezme samosudca uznesením na vedomie. Ak bol odpor podaný v lehote a nebol vzatý späť podľa odseku 8, trestný rozkaz sa prednesením obžaloby prokurátorom na hlavnom pojednávaní ruší. Ak na hlavnom pojednávaní súd postupuje podľa § 255 ods. 3 Trestného poriadku a prokurátor neprednesie obžalobu, trestný rozkaz sa ruší vyhlásením uznesenia o vrátení veci prokurátorovi na postup podľa § 232 a § 233 Trestného poriadku alebo vyhlásením rozsudku, ktorým súd schválil dohodu o vine a treste.

